La regidoria de Medi Ambient de Sagunt promou una campanya per fomentar la recollida selectiva de residus durant les festes
14 de juliol 2017

![](/media/nyefflwn/78-img_3906-c.jpg)  
  

La regidoria de Medi Ambient de l'Ajuntament de Sagunt ha iniciat una campanya de sensibilització i conscienciació ciutadana sobre el reciclatge d'envasos lleugers i matèria orgànica per a estes festes. La campanya està dirigida a les 131 penyes que integren el mapa fester de Sagunt i el Port de Sagunt per promoure la responsabilitat ciutadana i el reciclatge en els seus locals i en els recintes firals.

La campanya ha sigut presentada este matí per la regidora de Medi Ambient, Teresa García, i la regidora de Festes, Remei Torrent. García ha declarat que **“quan acaba un ball o una festa la brutícia que queda en els carrers és considerable i esta campanya és una ferramenta de prevenció perquè açò no es produïsca”**.

Amb el títol _El pes pesat de la Festa_, la campanya vol motivar el reciclatge de residus en les penyes amb l'incentiu de premiar a la penya que més recicle. Els residus d'envasos lleugers i restes de menjar es dipositen en un ecoparc mòbil que estarà instal·lat en el recinte firal els dies 15, 16, 22 i 23 de juliol, des de les 19 hores fins a mitjanit. En l'ecoparc mòbil estos residus seran pesats en una bàscula informatitzada i aniran sumant el seu pes fins al final de les festes. La penya que més recicle pot aconseguir fins a 300 € en productes d'alimentació per adquirir en establiments de Sagunt.

La campanya arranca el dia 15 de juliol per a les 74 penyes de Sagunt. Un equip d'educadors ambientals informarà les penyes sobre esta nova acció mediambiental i repartirà poals i bosses per al dipòsit de restes de menjar i envasos respectivament. Així mateix, cada penya comptarà amb una targeta identificativa per usar-la en l'ecoparc mòbil quan es dipositen els residus i es procedisca a pesar-los. El mateix procediment es realitzarà amb les 57 penyes del Port de Sagunt els dies 5, 6, 12 i 13 d'agost.

L'objectiu d’esta campanya municipal és sensibilitzar els penyistes sobre la importància de separar els residus en origen, informar sobre els beneficis ambientals que genera esta acció i valorar, segons els resultats, l'aplicació de possibles incentius en les taxes de recollida i tractament de residus.  

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-medi-ambient-de-sagunt-promou-una-campanya-per-fomentar-la-recollida-selectiva-de-residus-durant-les-festes/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-medi-ambient-de-sagunt-promou-una-campanya-per-fomentar-la-recollida-selectiva-de-residus-durant-les-festes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-medi-ambient-de-sagunt-promou-una-campanya-per-fomentar-la-recollida-selectiva-de-residus-durant-les-festes/ "Linked In")
*   [](mailto:?body=https://aytosagunto.es/va/actualitat/la-regidoria-de-medi-ambient-de-sagunt-promou-una-campanya-per-fomentar-la-recollida-selectiva-de-residus-durant-les-festes/)